Qorti fl-Eġittu tat sentenza tal-mewt lil 529 persuna li jagħtu appoġġ lill-eks President Mohammed Morsi wara li sabithom ħatja li attakkaw u qatlu pulizija. Il-prosekuzzjoni qalet li l-attakki saru fin-nofsinhar tal-pajjiż f’Awissu wara li l-forzi tas-sigurtà xejnu żewġ protesti fejn id-dimostranti kienu qed jitolbu li Morsi jerġa’ jingħata s-setgħa. Fl-irvellijiet, li komplew fil-jiem u l-ġimgħat ta’ wara, mietu għadd ġmielu ta’ dimostranti u pulizija. Il-qorti f’Minya, fin-nofsinhar tal-Kajr, tat is-sentenza wara biss żewġ seduti u l-avukati difensuri ilmentaw li anqas biss kellhom ċans jippreżentaw il-każ tagħhom.